CELEX: 52017PC0061
Language: mt
Date: 2017-02-07
Title: Proposta għal DEĊIŻJONI TA’ IMPLIMENTAZZJONI TAL-KUNSILL li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud

IL-KUMMISSJONI EWROPEA
            Brussell, 7.2.2017
            COM(2017) 61 final
            2017/0018(NLE)
            Proposta għal
            DEĊIŻJONI TA’ IMPLIMENTAZZJONI TAL-KUNSILL
            li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
               
         
         
            
               MEMORANDUM TA’ SPJEGAZZJONI
            
            
               Skont l-Artikolu 395(1) tad-Direttiva 2006/112/KE
                  1
                tat-28 ta’ Novembru 2006 dwar is-sistema komuni ta’ taxxa fuq il-valur miżjud (minn hawn ’il quddiem “id-Direttiva tal-VAT”), il-Kunsill, li jaġixxi unanimament fuq proposta tal-Kummissjoni, jista’ jawtorizza lil kull Stat Membru japplika miżuri speċjali ta’ deroga mid-Direttiva sabiex jissimplifika l-proċedura tal-intaxxar jew sabiex jipprevjeni ċerti tipi ta’ evażjoni jew ta’ evitar tat-taxxa.
            
            
               B’ittra rreġistrata mal-Kummissjoni fit-18 ta’ Mejju 2016, l-Estonja talbet awtorizzazzjoni biex tapplika, mill-1 ta’ Jannar 2018, miżura ta’ deroga mill-Artikolu 287 tad-Direttiva tal-VAT, li tippermetti lill-Estonja teżenta mill-VAT lill-persuni taxxabbli li jkollhom fatturat annwali ta’ mhux aktar minn EUR 40 000.
            
            
               Skont l-Artikolu 395(2) tad-Direttiva tal-VAT, il-Kummissjoni, permezz ta’ ittra datata l-4 ta’ Ottubru 2016, infurmat lill-Istati Membri l-oħra bit-talba tal-Estonja. Il-Kummissjoni nnotifikat lill-Estonja b’ittra datata l-5 ta’ Ottubru 2016 li kellha l-informazzjoni kollha meħtieġa biex tikkunsidra t-talba.
            
            
               1.KUNTEST TAL-PROPOSTA
            
            
               •Ir-raġunijiet għall-proposta u l-għanijiet tagħha
            
            
               Il-Kapitolu 1 tat-Titolu XII tad-Direttiva tal-VAT jagħti l-possibbiltà lill-Istati Membri biex japplikaw skemi speċjali għall-intrapriżi ż-żgħar, fosthom il-possibbiltà li jeżentaw lill-persuni taxxabbli li jkollhom inqas minn ċertu fatturat annwali. Din l-eżenzjoni timplika li persuna taxxabbli ma għandhiex għalfejn iżżomm il-VAT fuq il-provvisti tagħha, u b’konsegwenza ta’ dan, ma tistax tnaqqas il-VAT minn fuq l-akkwisti tagħha.
            
            
               Skont l-Artikolu 287(8) tad-Direttiva tal-VAT, l-Estonja tista’ teżenta mill-VAT lill-persuni taxxabbli li jkollhom fatturat annwali ta’ mhux aktar mill-ekwivalenti ta’ EUR 16 000 fil-munita nazzjonali bir-rata tal-konverżjoni fil-jum tal-adeżjoni tagħha. L-Estonja ssieħbet fiż-żona tal-euro fl-1 ta’ Jannar 2011.
            
            
               Biż-żieda tal-limitu għal persuna li għandha tiġi identifikata għal skopijiet ta’ VAT minn EUR 16 000 għal EUR 40 000, huwa antiċipat li l-piżijiet amministrattivi fuq in-negozji eliġibbli għall-iskema, u b’mod partikolari fuq il-mikrointrapriżi, se jitnaqqsu bħala riżultat tal-miżura, billi tirrilaxxahom minn ħafna mill-obbligi tal-VAT skont l-arranġamenti normali tal-VAT, bħaż-żamma ta’ rekords tal-VAT jew il-preżentazzjoni tad-dikjarazzjonijiet tal-VAT.
            
            
               Barra minn hekk, se jkun hemm ukoll tnaqqis fl-ammont ta’ xogħol għall-awtoritajiet tat-taxxa.
            
            
               Skont l-awtoritajiet Estonjani, il-miżura mhux se jkollha impatt sinifikanti fuq l-ammont totali tad-dħul mill-VAT miġbur fl-istadju tal-konsum finali.
            
            
               Il-persuni li l-fatturat tagħhom ma jaqbiżx il-limitu xorta se jkollhom il-possibbiltà li jkunu rreġistrati għal skopijiet ta’ VAT.
            
            
               •Il-konsistenza mad-dispożizzjonijiet eżistenti ta’ politika fil-qasam ta’ politika
            
            
               Derogi simili ngħataw lil Stati Membri oħrajn. Il-Belġju
                  2
                u l-Lussemburgu
                  3
                ngħataw limitu ta’ EUR 25 000, il-Polonja
                  4
                limitu ta’ EUR 40 000, il-Litwanja
                  5
                limitu ta’ EUR 45 000, il-Latvja
                  6
                u s-Slovenja
                  7
                limitu ta’ EUR 50 000, l-Italja
                  8
                u r-Rumanija
                  9
                limitu ta’ EUR 65 000.
            
            
               Id-derogi mid-Direttiva tal-VAT dejjem għandhom ikunu limitati fiż-żmien sabiex l-effetti tagħhom ikunu jistgħu jiġu vvalutati. Barra minn hekk, bħalissa d-dispożizzjonijiet tal-Artikoli 281 sa 294 tad-Direttiva tal-VAT dwar skema speċjali għall-intrapriżi ż-żgħar huma soġġetti għal rieżami. Kif imħabbar fil-Pjan ta’ Azzjoni tal-VAT
                  10
               , u l-Programm ta’ Ħidma tal-Kummissjoni 2017
                  11
               , il-proposta tal-Kummissjoni fil-forma ta’ pakkett komprensiv ta’ simplifikazzjoni mistennija tiġi ppreżentata sa tmiem l-2017.
            
            
               Għalhekk, qed jiġi propost li jkun permess li jiżdied il-limitu sa EUR 40 000 mill-1 ta’ Jannar 2018 tal-inqas sal-31 ta’ Diċembru 2020 jew sad-dħul fis-seħħ ta’ Direttiva li temenda d-dispożizzjonijiet tad-Direttiva tal-VAT dwar skema speċjali għall-intrapriżi ż-żgħar. 
            
            
               •Konsistenza ma’ politiki oħra tal-Unjoni
            
            
               
                  Il-miżura tikkonforma mal-għanijiet tal-Unjoni għan-negozji ż-żgħar, kif stabbilit fil-Komunikazzjoni tal-Kummissjoni “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa
                     12
                  ” li tistieden lill-Istati Membri biex iqisu l-karatteristiċi speċjali tal-SMEs meta jfasslu l-leġiżlazzjoni u, għaldaqstant, jissimplifikaw l-ambjent regolatorju eżistenti.
               
            
            
               2.BAŻI ĠURIDIKA, SUSSIDJARJETÀ U PROPORZJONALITÀ
            
         
         
            
               •Bażi ġuridika
            
            
               
                  L-Artikolu 395 tad-Direttiva tal-VAT.
               
            
            
               •Sussidjarjetà (għall-kompetenza mhux esklużiva) 
            
            
               
                  Meta titqies id-dispożizzjoni tad-Direttiva tal-VAT li fuqha hija bbażata l-proposta, il-prinċipju tas-sussidjarjetà ma japplikax.
               
            
            
               •Proporzjonalità
            
            
               
                  Id-Deċiżjoni tikkonċerna awtorizzazzjoni mogħtija lil Stat Membru b’talba tiegħu stess u ma tikkostitwixxi l-ebda obbligu.
               
            
            
               Minħabba l-kamp ta’ applikazzjoni limitat tad-deroga, il-miżura speċjali hija proporzjonata mal-għan mixtieq, jiġifieri s-simplifikazzjoni għal għadd addizzjonali ta’ persuni taxxabbli żgħar u għall-amministrazzjoni tat-taxxa.
            
            
               •Għażla tal-istrument
            
            
               L-istrument propost: Deċiżjoni ta’ Implimentazzjoni tal-Kunsill.
            
            
               Mezzi oħra ma jkunux xierqa peress li skont l-Artikolu 395 tad-Direttiva tal-VAT, deroga mir-regoli komuni tal-VAT hija possibbli biss bl-awtorizzazzjoni tal-Kunsill li jaġixxi unanimament fuq proposta mill-Kummissjoni. Deċiżjoni ta’ Implimentazzjoni tal-Kunsill għalhekk hija l-aktar strument xieraq peress li tista’ tiġi indirizzata lil Stat Membru individwali.
            
            
               3.RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT
            
            
               •Konsultazzjonijiet mal-partijiet kkonċernati
            
            
               Din il-proposta hija bbażata fuq talba li saret mill-Estonja u tikkonċerna lil dan l-Istat Membru biss.
            
            
               •Ġbir u użu tal-għarfien espert
            
            
               Ma kienx hemm ħtieġa ta’ għarfien espert estern.
            
            
               •Valutazzjoni tal-impatt
            
            
               Il-proposta għal Deċiżjoni ta’ Implimentazzjoni tal-Kunsill għandha l-għan li żżid il-limitu tal-eżenzjoni attwali bħala miżura ta’ simplifikazzjoni li telimina ħafna mill-obbligi tal-VAT għan-negozji li joperaw b’fatturat annwali ta’ mhux aktar minn EUR 40 000. Għalhekk se jkollha impatt potenzjali pożittiv fuq it-tnaqqis tal-piż amministrattiv għal għadd ta’ persuni taxxabbli u, sussegwentement, fuq l-amministrazzjoni tat-taxxa.
            
            
               Fl-2015, kien hemm 15 119-il persuna identifikata għal skopijiet ta’ VAT b’fatturat annwali ta’ bejn EUR 16 001 u EUR 40 000 (li jammonta għal 19,4 % tal-għadd totali ta’ persuni identifikati għal skopijiet ta’ VAT) u li barra minn hekk isiru eliġibbli għal eżenzjoni mill-VAT skont din id-deroga. Skont l-awtoritajiet Estonjani, madwar 3 000 persuna taxxabbli fi ħdan dan il-grupp (3,8 % tal-għadd totali ta’ persuni taxxabbli attwali) primarjament ibigħu oġġetti lill-konsumaturi finali. Barra minn hekk, il-miżura mhux se jkollha impatt sinifikanti fuq id-dħul totali mill-VAT miġbur fl-istadju tal-konsum finali. Huwa stmat li d-dħul mill-VAT annwali tal-Istat jista’ jonqos b’EUR 6,6 miljuni, li jammonta għal 0,39 % tad-dħul totali mill-VAT.
            
            
               
                  Persuni li l-fatturat taxxabbli tagħhom ma jaqbiżx il-limitu mhux se jkollhom jirreġistraw biex jiġu identifikati għal skopijiet ta’ VAT, u għalhekk il-piż amministrattiv fuqhom se jitnaqqas bħala riżultat tal-miżura, peress li huma ma jkollhomx għalfejn iżommu rekords tal-VAT jew jippreżentaw dikjarazzjoni tal-VAT. Se jkun hemm ukoll tnaqqis fl-ammont ta’ xogħol għall-awtoritajiet tat-taxxa.
               
            
            
               4.IMPLIKAZZJONIJIET BAĠITARJI
            
         
         
            
               Il-proposta ma għandha l-ebda implikazzjoni għall-baġit tal-UE peress li l-Estonja se twettaq kalkolu ta’ kumpens skont l-Artikolu 6 tar-Regolament tal-Kunsill (KEE EURATOM) 1553/89
                  13
               .
            
            
               5.ELEMENTI OĦRA
            
            
               Il-proposta tinkludi klawżola ta’ estinzjoni.
            
            
               2017/0018 (NLE)
            
            
               Proposta għal
            
            
               DEĊIŻJONI TA’ IMPLIMENTAZZJONI TAL-KUNSILL
            
            
               li tawtorizza lir-Repubblika tal-Estonja biex tapplika miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud
            
            
               IL-KUNSILL TAL-UNJONI EWROPEA,
            
            
               Wara li kkunsidra t-Trattat dwar il-Funzjonament tal-Unjoni Ewropea, 
            
            
               Wara li kkunsidra d-Direttiva tal-Kunsill 2006/112/KE tat-28 ta’ Novembru 2006 dwar is-sistema komuni ta’ taxxa fuq il-valur miżjud
                  14
               , u b’mod partikolari l-Artikolu 395 tagħha,
            
            
               Wara li kkunsidra l-proposta mill-Kummissjoni Ewropea,
            
            
               Billi:
            
            
               (1)B’ittra rreġistrata mal-Kummissjoni fit-18 ta’ Mejju 2016, l-Estonja talbet awtorizzazzjoni biex tapplika miżura ta’ deroga mill-Artikolu 287 tad-Direttiva 2006/112/KE, li tippermetti lill-Estonja teżenta mill-VAT lill-persuni taxxabbli li jkollhom fatturat annwali ta’ mhux aktar minn EUR 40 000 mill-1 ta’ Jannar 2018.
            
            
               (2)Permezz ta’ ittra datata l-4 ta’ Ottubru 2016, il-Kummissjoni, f’konformità mal-Artikolu 395(2) tad-Direttiva 2006/112/KE, infurmat lill-Istati Membri l-oħrajn bit-talba li għamlet l-Estonja. Il-Kummissjoni nnotifikat lill-Estonja b’ittra datata l-5 ta’ Ottubru 2016 li kellha l-informazzjoni kollha meħtieġa biex tikkunsidra t-talba.
            
            
               (3)Skont l-Artikolu 287(8) tad-Direttiva 2006/112/KE, l-Estonja tista’ teżenta mill-VAT lill-persuni taxxabbli li jkollhom fatturat annwali ta’ mhux aktar mill-ekwivalenti ta’ EUR 16 000 fil-munita nazzjonali bir-rata tal-konverżjoni fil-jum tal-adeżjoni tagħha.
            
            
               (4)Id-deroga mitluba hija skont l-għanijiet tal-Komunikazzjoni tal-Kummissjoni tal-25 ta’ Ġunju 2008, “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa”
                  15
               .
            
            
               (5)Minħabba li din id-deroga se tirriżulta f'obbligi mnaqqsin tal-VAT għan-negozji ż-żgħar, l-Estonja għandha tkun awtorizzata tapplika l-miżura għal perjodu limitat, sal-31 ta’ Diċembru 2020. Il-persuni taxxabbli xorta waħda għandhom ikunu jistgħu jagħżlu l-arranġamenti normali tal-VAT.
            
            
               (6)Id-dispożizzjonijiet tal-Artikoli 281 sa 294 tad-Direttiva 2006/112/KE dwar skema speċjali għall-intrapriżi ż-żgħar huma soġġetti għal rieżami u għaldaqstant tista’ tidħol fis-seħħ Direttiva, li temenda dawn id-dispożizzjonijiet tad-Direttiva tal-VAT, qabel id-data msemmija hawn fuq.
            
            
               (7)Mill-informazzjoni li pprovdiet l-Estonja, il-limitu miżjud se jkollu impatt negliġibbli fuq l-ammont globali tad-dħul mit-taxxa miġbur fl-istadju tal-konsum finali.
            
            
               (8)Id-deroga ma għandha l-ebda impatt fuq ir-riżorsi proprji tal-Unjoni li ġejjin mill-ġbir tat-taxxa fuq il-valur miżjud,
            
         
         
            
               ADOTTA DIN ID-DEĊIŻJONI: 
            
            
               Artikolu 1
            
            
               B’deroga mill-punt 8 tal-Artikolu 287 tad-Direttiva 2006/112/KE, ir-Repubblika tal-Estonja hija awtorizzata teżenta mill-VAT lill-persuni taxxabbli li jkollhom fatturat annwali ta’ mhux aktar minn EUR 40 000.
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tan-notifika tagħha.
            
            
            
               Din id-Deċiżjoni għandha tapplika mill-1 ta’ Jannar 2018 sal-31 ta’ Diċembru 2020, jew sad-dħul fis-seħħ ta’ Direttiva li temenda d-dispożizzjonijiet tal-Artikoli 281 sa 294 tad-Direttiva 2006/112/KE dwar skema speċjali għall-intrapriżi ż-żgħar, skont liema data tiġi l-ewwel.
            
            
               Artikolu 3
            
            
               Din id-Deċiżjoni hija indirizzata lir-Repubblika tal-Estonja.
            
            
               Magħmul fi Brussell,
            
            
               
                     Għall-Kunsill
               
               
                     Il-President
               
            
         
         
            
                  
                     (1)
                  ĠU 347, 11.12.2006, p. 1.
               
               
                  
                     (2)
                  Id-Deċiżjoni ta’ Implimentazzjoni tal-Kunsill (UE) 2015/2348 tal-10 ta’ Diċembru 2015 li temenda d-Deċiżjoni ta’ Implimentazzjoni 2013/53/UE li tawtorizza lir-Renju tal-Belġju biex jintroduċi miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 330, 16.12.2015, p. 51).
               
               
                  
                     (3)
                  Id-Deċiżjoni ta’ Implimentazzjoni tal-Kunsill 2013/677/UE tal-15 ta’ Novembru 2013 li tawtorizza lil-Lussemburgu jintroduċi miżura speċjali li tidderoga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 316, 27.11.2013, p. 33).
               
               
                  
                     (4)
                  Id-Deċiżjoni ta’ Implimentazzjoni tal-Kunsill (UE) 2016/2090 tal-21 ta’ Novembru 2016 li temenda d-Deċiżjoni 2009/790/KE li tawtorizza lir-Repubblika tal-Polonja biex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 324, 30.11.2016, p. 7). 
               
               
                  
                     (5)
                  Id-Deċiżjoni ta’ Implimentazzjoni tal-Kunsill 2014/795/UE tas-7 ta’ Novembru 2014 li temenda l-applikazzjoni tad-Deċiżjoni ta’ Implimentazzjoni 2011/335/UE li tawtorizza lir-Repubblika tal-Litwanja sabiex tapplika miżura ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 330, 15.11.2014, p. 44).
               
               
                  
                     (6)
                  Id-Deċiżjoni ta’ Implimentazzjoni tal-Kunsill 2014/796/UE tas-7 ta’ Novembru 2014 li tawtorizza lir-Repubblika tal-Latvja sabiex tapplika miżura ta’ deroga mill-Artikolu 287 tad-Direttiva tal-Kunsill 2006/112/KE dwar is-sistema komuni ta’ taxxa fuq il-valur miżjud (ĠU L 330, 15.11.2014, p. 46).
               
               
                  
                     (7)
                  Id-Deċiżjoni ta’ Implimentazzjoni tal-Kunsill (UE) 2015/2089 tal-10 ta’ Novembru 2015 li temenda d-Deċiżjoni ta’ Implimentazzjoni 2013/54/UE li tawtorizza lir-Repubblika tas-Slovenja sabiex tintroduċi miżura speċjali ta’ deroga mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 302, 19.11.2015, p. 107).
               
               
                  
                     (8)
                  Id-Deċiżjoni ta’ Implimentazzjoni tal-Kunsill (UE) 2016/1988 tat-8 ta’ Novembru 2016 li tawtorizza lir-Repubblika Taljana sabiex tkompli tapplika miżura speċjali ta’ deroga mill-Artikolu 285 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 306, 15.11.2016, p. 11).
               
               
                  
                     (9)
                  Id-Deċiżjoni ta’ Implimentazzjoni tal-Kunsill 2014/931/UE tas-16 ta’ Diċembru 2014 li testendi l-applikazzjoni tad-Deċiżjoni ta’ Implimentazzjoni 2012/181/UE li tawtorizza lir-Rumanija ddaħħal miżura ta’ deroga speċjali mill-Artikolu 287 tad-Direttiva 2006/112/KE dwar is-sistema komuni ta’ taxxa fuq il-valur miżjud (ĠU L 365, 19.12.2014, p. 145).
               
               
                  
                     (10)
                  Il-Komunikazzjoni mill-Kummissjoni lill-Parlament Ewropew, lill-Kunsill u lill-Kumitat Ekonomiku u Soċjali Ewropew dwar pjan ta’ azzjoni dwar il-VAT, Lejn żona unika tal-VAT fl-UE – Iż-żmien biex niddeċiedu, Brussell, 7.4.2016, COM(2016)148 final.
               
               
                  
                     (11)
                  Il-Programm ta’ Ħidma tal-Kummissjoni 2017 - It-twettiq bil-fatti ta’ Ewropa li tipproteġi, li tagħti s-setgħa u li tiddefendi, Strasburgu, 25.10.2016, COM(2016)710 final
               
               
                  
                     (12)
                  KUMM(2008) 394 tal-25 ta’ Ġunju 2008.
               
               
                  
                     (13)
                  ĠU L 155, 7.6.1989, p. 9–13.
               
               
                  
                     (14)
                  ĠU L 347, 11.12.2006, p. 1.
               
               
                  
                     (15)
                  Il-Komunikazzjoni mill-Kummissjoni lill-Kunsill, lill-Parlament Ewropew, lill-Kumitat Ekonomiku u Soċjali Ewropew u lill-Kumitat tar-Reġjuni - “Aħseb l-Ewwel fiż-Żgħir” – “Att dwar in-Negozji ż-Żgħar” għall-Ewropa, Brussell, 25.6.2008, KUMM(2008)394 finali.